Vedlegg til Sak S 47-03


Forskrift for graden 

philosophiae doctor (PhD) ved Universitetet i Tromsø
Vedtatt av styret ved Universitetet i Tromsø 19. juni 2003, og med endringer 18. september 2003, med hjemmel i lov av 12. mai 1995 nr. 22 om universitet og høgskoler, og Forskrift av 11. oktober 2002 om grader, yrkes​utdanninger, beskyttet tittel og normert studietid ved universiteter og høgskoler. 

§ 1. Virkeområde

Denne forskriften gjelder doktorgradsutdanningen som fører frem til graden philosophiae doctor (PhD). Forskriften gir regler om opptak, gjennomføring og avslutning av PhD-graden ved Universitetet i Tromsø.

§ 2. Målsetting

Doktorgradsutdanningen skal kvalifisere for forskningsvirksomhet på et høyt faglig nivå og for annet arbeid i samfunnet hvor det stilles store krav til vitenskapelig innsikt. 

§ 3. Ansvar for doktorgradsutdanningen

Universitetsstyret har det overordnede ansvar for doktorgradsutdanningen og gir selv regler for organiseringen. Universitetsstyret vedtar opprettelse og nedleggelse av doktorgrads​program etter forslag fra fakultetene/Norges fiskerihøgskole. Innholdsmessige endringer av doktorgradsprogrammene innenfor rammen av denne forskrift vedtas av fakultetene/Norges fiskerihøgskole.

§ 4. Doktorgradsutdanningens innhold

Doktorgradsutdanningen er i hovedsak aktivt forskningsarbeid under veiledning.

Doktorgradsutdanningen omfatter:

· Gjennomføring av et selvstendig forskningsarbeid i aktivt samarbeid med veileder(e) og andre forskere

· En godkjent opplæringsdel

· Deltakelse i aktive forskermiljø, nasjonalt og internasjonalt

· Faglig formidling som er nært relatert til det pågående doktorgradsarbeid  

§ 5. Opptak

Opptakskrav

For å bli tatt opp på et doktorgradsprogram må søkeren ha femårig mastergrad eller tilsvarende utdanning som fakultetet/Norges fiskerihøgskole har godkjent som grunnlag for opptak innen doktorgradsprogrammet det søkes opptak til. 

Søknaden

Søknad om opptak skal inneholde: 

· Beskrivelse av forskningsoppgaven

· Fremdriftsplan for gjennomføring av utdanningen

· Finansieringsplan

· Redegjørelse for nødvendig infrastruktur

· Redegjørelse for veiledningsbehov og forslag til veileder(e)

· Plan for faglig formidling

· Plan for tilknytning til forskermiljø og evt. opphold ved andre (herunder utenlandske) forskningsinstitusjoner eller virksomheter, jf. § 8 

· Dokumentasjon av den utdanning som skal ligge til grunn for opptaket

· Opplysninger om eventuelle immaterialrettslige restriksjoner for å beskytte andres rettigheter

Dersom søkeren planlegger å bruke et annet språk i avhandlingen enn det som er godkjent i henhold til denne forskriftens §9, skal søknad om dette leveres sammen med søknad om opptak.

Institusjonen fastsetter søknadsskjema. 

Utdanningsplanen, herunder beskrivelsen av forskningsoppgaven, skal normalt utarbeides i samarbeid med hovedveileder og gjøre rede for tema, problem​stillinger samt valg av teori og metode. Ved søknad kan kandidaten levere skisse til prosjektbeskrivelse, men det skal da utarbeides en fullstendig prosjektbeskrivelse innen tre måneder etter opptak.

Avgjørelse om opptak

Avgjørelse om opptak baseres på en samlet vurdering av søknaden. Institusjonen kan fastsette kriterier for rangering mellom kvalifiserte søkere når antallet søkere overstiger opptakskapasiteten. 

Opptaket kan skje med forbehold om finansiering, opptakskapasitet, utarbeidelse av individuell opplæringsplan, tilleggsutdanning og immaterialrettslige avtaler.

I opptaksvedtaket skal veileder oppnevnes, ansvaret for løsningen av andre behov som er skissert i søknaden plasseres, og avtaleperioden fastlegges med startdato og varighet. Eventuell forlengelse av avtaleperioden må relateres til rettighet som arbeidstaker eller avklares spesielt. 

Opptak kan nektes dersom: 

· opphavsrettslige avtaler er til hinder for publisering og åpen disputas

· de immaterialrettslige avtaler som er inngått er så urimelige at institusjonen ikke bør medvirke i prosjektet.

§ 6. Avtale 

Opptak formaliseres i form av skriftlig avtale for doktorgradsutdanningen. Avtalen inngås mellom doktorgradsstudent, veileder(e) og den enhet (program) som kandidaten er tatt opp ved. Dersom doktorgradsstudenten er tilknyttet annen arbeidsplass skal det inngås avtale som regulerer arbeidsvilkårene, herunder tid til doktorgradsarbeidet, driftsmidler og behov for vitenskapelig utstyr. Avtalen skal sikre at doktorgradsstudenten deltar regelmessig i et aktivt forskermiljø og legge til rette for at forskerutdanningen skal kunne gjennomføres til avtalt tid.

§ 7. Doktorgradsprogrammet

Forskerutdanningen skal være lagt opp slik at den skal kunne fullføres innenfor normert tidsramme, tre år effektiv tid. Avtaleperioden kan forlenges grunnet permisjoner som følger av kandidatens rettighet som arbeidstaker.

Institusjonen, ved fakultetet/Norges fiskerihøgskole, skal gi alle doktorgradsstudenter tilbud om opplæring på høyt vitenskapelig nivå. Dersom institusjonen eller den enhet som administrerer programmet ikke selv arrangerer hele opplæringsdelen, skal forholdene legges til rette for at kandidaten får tilsvarende opplæring ved andre institusjoner/enheter som gir godkjent doktorgradsutdanning. I emner der det ikke foreligger egnet kurstilbud, kan individuelt lesepensum godkjennes som en del av opplæringsdelen. 

Opplæringsdelen skal inneholde emner tilsvarende minst 30 studiepoeng og skal blant annet omfatte opplæring i vitenskapsteori og etikk. Opplæringsdelen skal være gjennomført og godkjent før avhandlingen innleveres. Søknad om endringer i godkjent plan for opplærings​delen skal utarbeides i samråd med hovedveileder og avgjøres av fakultetet/Norges fiskerihøgskole.

Fakultetet/Norges fiskerihøgskole kan gi fritak for deltakelse i deler av opplæringsdelen dersom tilsvarende krav er oppfylt ved en annen enhet eller institusjon som gir godkjent opplæring.

§ 8. Tilknytning til forskermiljø

Hovedveileder har i samråd med fakultetet/Norges fiskerihøgskole  hovedansvar for å legge til rette for at doktor​gradsstudenten deltar regelmessig i et aktivt forskermiljø med seniorforskere og andre doktorgradsstudenter. For doktorgradsstudenter som har hovedtilknytning ved annen institusjon skal det inngås avtale mellom gradstildelende og samarbeidende institusjon som regulerer arbeidsvilkårene og herunder sikrer doktorgrads​studentens deltakelse i et aktivt forskermiljø (jf. § 6).  

§ 9. Avhandlingen

Krav til avhandlingen

Avhandlingen skal være et selvstendig, vitenskapelig arbeid som oppfyller internasjonale standarder innen fagområdet. Avhandlingen skal bidra til å utvikle ny faglig kunnskap og ligge på et nivå som tilsier at den vil kunne publiseres som en del av fagets vitenskapelige litteratur. 

Del av fellesarbeid godtas som avhandling i den grad doktorandens selvstendige innsats kan identifiseres og dokumenteres.

Sammenstillinger av flere, mindre arbeider godtas som avhandling dersom det er en sammenheng mellom delene og det er redegjort for denne sammenhengen i et sammendrag. 

Avhandlingen skal være skrevet på norsk, svensk, dansk, engelsk, tysk eller fransk. Dersom kandidaten ønsker å benytte et annet språk, skal det være søkt om særskilt tillatelse til dette ved opptak, jf. § 5.

Arbeid som ikke godtas

Arbeid som har vært godtatt som grunnlag for tidligere eksamener, kan ikke antas til bedømmelse med mindre arbeidet inngår som en mindre del av en avhandling som består av flere, sammenhengende arbeider. 

Ny innlevering

En doktorgradsavhandling som tidligere er blitt underkjent ved Universitetet i Tromsø, kan bedømmes i omarbeidet form først seks måneder etter at den ble forkastet. Bedømmelse på nytt kan bare finne sted én gang.

Offentlig tilgjengelighet

Avhandlingen skal være offentlig tilgjengelig senest to uker før disputasen holdes. 

Det kan ikke legges restriksjoner på offentliggjøring og publisering av en doktorgrads​avhandling, med unntak for en på forhånd avtalt utsettelse av datoen for offentlig​gjøring/publisering. Slik utsettelse kan skje når forskerutdanningen delvis eller i sin helhet er finansiert av en ekstern part, for at den eksterne part skal kunne ta stilling til patentering/kommersialisering. Ekstern part kan ikke stille vilkår om at hele eller deler av doktorgradsavhandlingen ikke skal kunne offentliggjøres eller publiseres. 

Rettigheter ved bruk av resultat

Kandidatens rettigheter til bruk av egne resultat, utnyttelse av patenterbare oppfinnelser, opphavsrettigheter m.m., er regulert av institusjonens generelle regler på dette området samt de regler som er bestemt i Arbeidstakeroppfinnerloven.

§ 10. Veiledning

Arbeidet med doktoravhandlingen skal foregå under individuell veiledning. Doktorgrads​studenten skal ha jevnlig kontakt med sin(e) veileder(e) og skal inngå i et aktivt forskningsmiljø. 

Minst en av veilederne skal være ansatt ved den institusjonen kandidaten er opptatt ved. Veileder(e) skal ha doktorgrad eller tilsvarende kompetanse. 

Hvis doktorgradsstudenten har flere veiledere, skal det oppnevnes en hovedveileder med primært ansvar for den faglige oppfølging av doktoranden. Hovedveileder skal som hovedregel være ansatt ved institusjonen.

Både veileder og doktorgradsstudent plikter å rapportere i samsvar med de regler fakultetet/Norges fiskerihøgskole har fastsatt, jf § 11.

§ 11. Kvalitetssikring og rapportering

Fakultetet/Norges fiskerihøgskole skal ha et system for kvalitetssikring av doktorgradsopplæringen. Systemet skal omfatte tiltak for å avdekke manglende progresjon i avhandlingsarbeidet og mangler ved veiledningen samt rutiner for å følge opp avdekkede mangler. Systemet skal omfatte årlig og separat rapportering fra doktorgradsstudent og veileder, og utformes slik at dobbelt​rapportering unngås.

§ 12. Terminering av avtale

Ved vesentlig mislighold så som manglende progresjon over tid, brudd på etiske regler og alvorlige endringer i forskningsprosjektet, kan institusjonen beslutte at en doktorgrads​kandidat skal avslutte doktorgradsopplæringen før den er fullført.

§ 13. Bedømmelse

Doktorgraden tildeles på grunnlag av:

· Godkjent vitenskapelig avhandling og et tilfredsstillende forsvar i en offentlig disputas. 

· Godkjent gjennomføring av opplæringsprogrammet, eventuelt annen godkjent faglig skolering eller kompetanse

· Minst én godkjent prøveforelesning.

§ 14. Innlevering

Søknad om å få avhandlingen bedømt rettes til fakultetet/Norges fiskerihøgskole. Med søknaden skal følge det antall eksemplarer av avhandlingen fakultetet/Norges fiskerihøgskole bestemmer. Sammen med søknaden skal det foreligge dokumentasjon for at opplæringsdelen er fullført og godkjent. Dersom avhandlingen godkjennes til disputas, leveres ytterligere antall eksemplarer som kreves i henhold til doktorgradsprogrammet. Sammen med avhandlingen leveres et kortfattet sammendrag som kan tjene som pressemelding. 

Avhandlingen leveres i standardisert format og i den form (papirbasert, elektronisk) institusjonen bestemmer.

Et arbeid eller deler av et arbeid som tidligere er godkjent for doktorgraden ved norsk eller utenlandsk institusjon, kan ikke antas til bedømmelse selv om arbeidet innleveres i omarbeidet form. 

§ 15. Oppnevning av bedømmelseskomité

Til å bedømme avhandlingen oppnevner fakultetet/Norges fiskerihøgskole en sakkyndig bedømmelseskomité på minst tre medlemmer. Komiteen skal settes sammen slik at:

· begge kjønn, såfremt mulig, er representert

· minst ett av medlemmene er uten tilknytning til institusjonen

· minst ett av medlemmene, såfremt mulig, er utenlandsk

· alle medlemmene har doktorgrad eller tilsvarende kompetanse

Grunnenhet eller fagmiljø foreslår bedømmelseskomité. Forslaget skal begrunnes og bør vise til hvordan komiteen samlet sett dekker avhandlingens fagfelt. 

Fakultetet/Norges fiskerihøgskole utpeker en leder blant komitéens medlemmer eller i tillegg til komitéens medlemmer.

Oppnevnt veileder kan ikke være medlem av bedømmelseskomiteen eller lede den. 

Doktoranden underrettes om komitéens sammensetning.

§ 16. Komitéens arbeid

Tilbaketrekning og bearbeiding

Et innlevert arbeid kan ikke trekkes tilbake før det er endelig avgjort om det er verdig til å forsvares for doktorgraden. Doktorgradskandidaten kan likevel rette formelle feil i avhandlingen etter innlevering. Det forutsettes i slike tilfeller at doktoranden sender inn en oversikt over samtlige rettinger som er foretatt i det innleverte arbeidet senest en måned før disputasen.

Uten hensyn til det foregående kan fakultetet/Norges fiskerihøgskole tillate omarbeiding av avhandlingen dersom bedømmelseskomitéen anbefaler dette. Det skal gis en frist for slik omarbeiding, normalt ikke lenger enn 6 måneder 

Hvis avhandlingen ikke godkjennes, kan ny innlevering først finne sted etter 6 måneder.

Opplysningsplikt

Veileder kan innkalles til møter i bedømmelseskomiteen for å gjøre rede for veiledningen og arbeidet med avhandlingen. 

Komiteen kan kreve doktorgradskandidatens grunnlagsmateriale og utfyllende eller oppklarende tilleggsinformasjon fremlagt.

Innstilling

Komiteen avgir innstilling om hvorvidt arbeidet er verdig til å forsvares for doktorgraden. Innstilling og eventuelle dissenser skal begrunnes.

Bedømmelseskomiteens innstilling forelegges doktorgradskandidaten, som gis frist på 14 dager til å fremme skriftlige merknader til innstillingen. Hvis doktorgradskandidaten ikke ønsker å fremme skriftlige merknader, underrettes komiteen snarest om dette.

Frister

Komiteens innstilling skal foreligge innen tre måneder etter at den  har mottatt avhandlingen, med mindre fakultetet/ Norges fiskerihøgskole har bestemt noe annet. Tillater komiteen omarbeiding av avhandlingen, løper ny frist fra den datoen avhandlingen leveres på nytt.

§ 17. Komitéens innstilling og behandling av innstillingen

Behandling av enstemmig innstilling

En enstemmig komitéinnstilling skal tas til følge, såfremt et flertall av fakultetsstyret/styret for Norges fiskerihøgskole stemmer for dette. Dersom et flertall finner at det – til tross for en enstemmig positiv komitéinnstilling – foreligger begrunnet tvil om en avhandling bør godkjennes, skal fakultet/Norges fiskerihøgskole søke nærmere avklaring fra bedømmelses​komiteen eller oppnevne to nye sakkyndige, som avgir individuelle uttalelser om av​handlingen. Doktorgradskandidatens merknader vedlegges. Etter dette fatter fakultet/Norges fiskerihøgskole selv vedtak i saken på grunnlag av innstillingen og de innhentede uttalelsene.  

Fakultetsstyret/Styret for Norges fiskerihøgskole kan delegere til dekan/høgskolerektor å godkjenne en komitéinnstilling når den enstemmig konkluderer med at avhandlingen er verdig til å forsvares for doktorgraden.

Behandling av delt innstilling

Dersom det foreligger dissens i komiteen, kan fakultetet/Norges fiskerihøgskole uten ytterligere bedømmelse fatte vedtak i saken, eller søke nærmere avklaring fra bedømmelses​komiteen, eller oppnevne to nye sakkyndige, som avgir individuelle uttalelser om avhandlingen. Doktorkandidatens merknader vedlegges. Etter dette fatter fakultetet/Norges fiskerihøgskole selv vedtak i saken på grunnlag av innstillingen og de innhentede uttalelser. 

Doktoranden underrettes om resultatet av behandlingen.

§ 18. Prøveforelesning  

Etter at avhandlingen er godkjent for forsvar, men før forsvaret, skal kandidaten holde prøveforelesning(er). Fakultetet/Norges fiskerihøgskole avgjør om kandidaten skal holde én eller to prøveforelesninger.

Én prøveforelesning skal være over oppgitt emne. Emne for prøveforelesning fastsettes av bedømmelseskomiteen og kunngjøres for kandidaten 14 dager før forelesningen. 

Dersom fakultetet/Norges fiskerihøgskole bestemmer at det skal holdes to prøveforelesninger, skal den andre være over et selvvalgt emne. I så fall skal kandidaten meddele tittel på prøveforelesningen over selvvalgt emne til fakultetet/Norges fiskerihøgskole 1 måned før forelesningen.

Prøveforelesningen(e) skal holdes på det språket som avhandlingen er skrevet på eller et annet språk som fakultetet/Norges fiskerihøgskole tillater.

Prøveforelesningen(e) skal holdes etter at avhandlingen er innlevert, men før disputasen, og skal godkjennes av bedømmelseskomitéen.

Hvis prøveforelesningen(e) ikke godkjennes kan ny(e) prøveforelesning(er) avholdes først etter 6 måneder. Så vidt mulig skal ny(e) prøveforelesning(er) vurderes av den opprinnelige bedømmelseskomitéen.

§ 19. Forsvar av avhandlingen

Når prøveforelesningen(e) er avholdt og godkjent, skal doktorgradskandidaten forsvare avhandlingen i offentlig disputas. Tid og sted for disputasen skal offentliggjøres i god tid sammen med opplysninger om hvordan avhandlingen er offentliggjort.

Disputasen skjer på avhandlingsspråket eller norsk med mindre fakultetet/Norges fiskerihøgskole godkjenner noe annet.

Det skal normalt være to opponenter. De to opponentene skal være medlemmer av bedømmelses​komitéen og utpekes av fakultetet/Norges fiskerihøgskole. I særlige tilfeller kan det oppnevnes opponenter som ikke har vært medlemmer av komitéen. 

Disputasen ledes av dekan/høgskolerektor eller den denne bemyndiger. Den som leder disputasen, gjør kort rede for innleveringen og bedømmelsen av avhandlingen og for prøveforelesningen. Deretter gjør doktoranden rede for hensikten med og resultatet av den vitenskapelige undersøkelsen. Førsteopponent innleder diskusjonen, og annen opponent avslutter disputasen. Fakultetet/Norges fiskerihøgskole kan likevel fastsette en annen rekkefølge og oppgavefordeling mellom doktoranden og førsteopponenten. Øvrige tilstedeværende som ønsker å opponere ex auditorio, må under disputasen gi melding om dette til disputasens leder innen det tidspunkt som denne fastsetter og kunngjør ved åpningen av disputasen.

Etter disputasen sender bedømmelseskomiteen innberetning til fakultetet/Norges fiskerihøgskole der den gjør rede for hvordan den har vurdert forsvaret av avhandlingen. Innberetningen skal konkludere med om disputasen er godkjent/ikke godkjent. 

Hvis disputasen ikke godkjennes, kan ny disputas gjennomføres først etter 6 måneder. Så vidt mulig skal ny disputas vurderes av den opprinnelige bedømmelseskomiteen. Disputasen skal finnes tilfredsstillende før diplom kan tildeles.

§ 20. Kreering og diplom/vitnemål

Når fakultetet/Norges fiskerihøgskole har godkjent opplæring, avhandling, prøveforelesning og disputas, kreeres doktoranden til philosophiae doctor av Universitetsstyret. 

Diplom og vitnemål utferdiges av institusjonen. På diplomet føres kreeringsdato og opplysninger om hvilket doktorgradsprogram doktorgraden er avlagt innenfor. I tillegg utferdiges doktorgradsvitnemål hvor tittel på avhandling og prøveforelesning føres opp sammen med opplysninger om det faglige opplæringsprogram doktoranden har deltatt i. 

§ 21.  Klage

Klage på opptak og søknadsbehandling

Avslag på søknad om opptak etter § 5 kan påklages etter reglene i Forvaltningslovens §§ 28 flg. Grunngitt klage sendes til fakultetet/Norges fiskerihøgskole. Blir avslaget opprettholdt, sendes klagen til institusjonens sentrale klagenemnd til avgjørelse. 

Klage på underkjenning av opplæringsdelen

Ved klage på avslag på søknad om godkjenning av kurs eller andre deler av opplærings​programmet, gjelder § 12 nr. 1 i Forvaltningsloven tilsvarende. Ved klage over sensur ved særskilt eksamen eller prøver, gjelder likevel Lov om universiteter og høgskoler.

Klage på avslag på søknad om bedømmelse eller underkjenning av avhandling, prøve​forelesning eller forsvar. 

Underkjenning av avhandling, prøveforelesning eller forsvar kan påklages etter reglene i Forvaltningslovens § 28 flg. Grunngitt klage sendes institusjonen. Institusjonen kan prøve alle sider ved det påklagede vedtak.

§ 22. Ikrafttredelse

Forskriften trer i kraft straks.

